b'\n_START_ARTICLE_\nHrvoje Hitrec\n_START_SECTION_\n\xc5\xbdivotopis\n_START_PARAGRAPH_\nHrvoje Hitrec ro\xc4\x91en je u Zagrebu, 14. srpnja 1943. godine. Diplomirao je komparativnu knji\xc5\xbeevnost 1967. godine na Filozofskom fakultetu u Zagrebu. 1974. godine postao je glavnim urednikom humoristi\xc4\x8dnog lista Kerempuh a 1985. godine imenovan je ravnateljem kazali\xc5\xa1ta Tre\xc5\xa1nja. 1990. godine postao je prvi glavni ravnatelj Hrvatske radiotelevizije a potom ministar informiranja. _NEWLINE_Od 2005. godine predsjednik je Hrvatskog kulturnog vije\xc4\x87a._NEWLINE_\xc4\x8clan je povjerenstva Nagrade Dr. Ivan \xc5\xa0reter za izbor najbolje rije\xc4\x8di._NEWLINE_\xc4\x8clan je Dru\xc5\xa1tva hrvatskih knji\xc5\xbeevnika.\n_START_SECTION_\nKnji\xc5\xbeevno stvarala\xc5\xa1tvo\n_START_PARAGRAPH_\nU romanima, pripovijetkama, dramskim i televizijskim  ostvarenjima naj\xc4\x8de\xc5\xa1\xc4\x87e mu je mjesto zbivanja grad Zagreb. Prvi Hitrecov roman je Pustinjakov pupak, pa zatim Manijak i Ljubav na crnom bar\xc5\xa1unu. Najve\xc4\x87u su popularnost, i opet u zagreba\xc4\x8dkom ambijentu, do\xc5\xbeivjeli Hitrecovi Smogovci, saga o odrastanju djevoj\xc4\x8dica i dje\xc4\x8daka, u pet knjiga. Po Smogovcima napravljena je najdulja serija u hrvatskoj povijesti s velikim uspjehom. Autor je i drugih romana, kako za djecu (Eko Eko, Humandel), tako i za odrasle (Ur, Pustinjakov pupak, Ljubavi na crnom bar\xc5\xa1unu, troknji\xc5\xbeje Kolarovi koje prate sudbinu zagreba\xc4\x8dke obitelji kroz cijelo 20. stolje\xc4\x87e)._NEWLINE_Jedan je od najistaknutijih ekologa u knji\xc5\xbeevnosti a njegova ekolo\xc5\xa1ka svijest najvi\xc5\xa1e je izra\xc5\xbeena u knjigama za mlade\xc5\xbe kao \xc5\xa1to su: Eko Eko (1978.), Smogovci i stra\xc5\xa1ni Bongo (1987.) te Zbogom Smogovci (1989.)._NEWLINE_2010-ih objavio je romanesknu trilogiju o hrvatskoj povijesti. Prvi je roman Kolarovi o hrvatskoj politi\xc4\x8dkoj povijesti 20. stolje\xc4\x87a. Slije\xc4\x87i je \xc5\xa0to Bog dade i sre\xc4\x87a juna\xc4\x8dka u kojem se bavio 19. stolje\xc4\x87em i banom Jela\xc4\x8di\xc4\x87em. Tre\xc4\x87i roman iz tog ciklusa je \xc5\xa0pilberk, gdje je za\xc5\xa1ao u 18. stolje\xc4\x87e, vrijeme baruna Trenka. Roman romansirano pripovijeda \xc5\xbeivotopis baruna Trenku, vojnika, gospodina, kockara i junaka, najpopularnijeg ratnika tada\xc5\xa1nje Europe, koji je pre\xc5\xbeivio 102 dvoboja i 14 ranjavanja, ali ne i zato\xc4\x8deni\xc5\xa1tvo u zloglasnom \xc5\xa0pilberku, koji je druga strana medalje prosvije\xc4\x87enog apsolutizma.\n_START_SECTION_\nPoliti\xc4\x8dka djelatnost\n_START_PARAGRAPH_\nJedan je od utemeljitelja Hrvatske demokratske zajednice. Dvaput je bio \xc4\x8dlan Predsjedni\xc5\xa1tva HDZ-a. Bio je vije\xc4\x87nik u Gradskoj skup\xc5\xa1tini Grada Zagreba, zastupnik u prvom sazivu Hrvatskog sabora._NEWLINE_\xc4\x8clan je predsjedni\xc5\xa1tva Hrasta i predstavnik Hrvatskog kulturnog vije\xc4\x87a u Velikom vije\xc4\x87u Hrasta.\n_START_SECTION_\nNagrade i priznanja\n_START_PARAGRAPH_\nDobitnik je zna\xc4\x8dajnih knji\xc5\xbeevnih nagrada: "Ksaver \xc5\xa0andor Gjalski" (za roman Ljubavi na crnom bar\xc5\xa1unu), "Ivana Brli\xc4\x87 Ma\xc5\xbeurani\xc4\x87" i "Grigor Vitez".'